text: Historisk hotel begæret konkurs
  19 december 2017 kl. 05.43
  Medarbejderne på Jørsensens Hotel i Horsens er mandag morgen blevet opsagt, og indehaveren af hotellet har indgivet en konkursbegæring.
  Drago Milicic, der ejer det selskab, som driver Jørgensens Hotel, har mandag opsagt hotellets medarbejdere og indgivet konkursbegæring, skriver Horsens Folkeblad.
  Hotellet er lukket med øjeblikkelig virkning.
  Drago Milicic har drevet det historiske hotel i fire år. Bygningen, hotellet ligger i, er fra 1744 og var oprindeligt barokpalæet bygget som bolig til rigmanden Gehrdt de Lichtenberg. Men allerede fra 1813 blev det lavet om til gæstgiveri og har fungeret som sådan lige siden.
  Hvad der skal ske med de historiske bygninger, er der ingen oplysninger om.
  